กลุ่มปตท.สุดยอดเอเชีย‘สุรงค์’CFOดีสุดในไทย
เครือ ปตท.กวาดรางวัลขวัญใจนักลงทุนเอเชีย &#8220;สุรงค์&#8221; คว้า CFO ดีที่สุดในไทย ส่วน &#8220;ซีพีออลล์&#8221; ไออาร์แย่
29 ต.ค. 2565

เครือ ปตท.กวาดรางวัลขวัญใจนักลงทุนเอเชีย “สุรงค์” คว้า CFO ดีที่สุดในไทย ส่วน “ซีพีออลล์” ไออาร์แย่
นิตยสารอัลฟา เซาท์อีสต์ เอเชีย ของฮ่องกง เปิดเผยผลการสำรวจความคิดเห็นประจำปีครั้งที่ 3 เพื่อเฟ้นหาสุดยอดบริษัทในเอเชียตะวันออกเฉียงใต้จากการโหวตของนักลงทุนจำนวน 473 รายสำหรับประเทศไทย บริษัทที่นักลงทุนให้ความสนใจมากที่สุด 7 อันดับแรก ปรากฏว่า เครือ ปตท.ติดอันดับ 3 บริษัท คือ บริษัท ปตท. (PTT) ซึ่งมีอิทธิพลต่อความเคลื่อนไหวของตลาดหลักทรัพย์ บริษัท ปตท. สำรวจและผลิตปิโตรเลียม (PTTEP) และบริษัท ไทยออยล์ (TOP)
สำหรับบริษัทที่เหลือ คือ บริษัท ปูนซิเมนต์ไทย (SCC) บริษัท โทเทิ่ล แอ็คเซ็ส คอมมูนิเคชั่น (DTAC) บริษัท ไทยเบฟเวอเรจ และบริษัท ไทยยูเนี่ยน โฟรเซ่น โปรดักส์ (TUF)
ด้านนายสุรงค์ บูลกุล ประธานเจ้าหน้าที่บริหารการเงิน (CFO) บริษัท ปตท. ได้รับเลือกให้เป็น CFO ที่ดีที่สุดในเมืองไทย
ขณะเดียวกัน TOP ยังสามารถคว้ารางวัล Strongest Commitment to Sustainable Energy in Southeast Asia ได้อีกครั้ง เนื่องจากความชัดเจน ความโปร่งใส และความสอดคล้องตามเป้าหมาย CSR และการสร้างแรงบันดาลใจ
นอกจากนั้นยังจัดอันดับ “การบริหารและนักลงทุนสัมพันธ์ (IR) ที่ย่ำแย่” โดยบริษัท ซีพี ออลล์ (CPALL) บริษัท โตโยไทย คอร์ปอเรชั่น (TTCL) และบริษัท จี สตีล (GSTEL) ถูกระบุในเรื่องกลยุทธ์นักลงทุนสัมพันธ์ที่ย่ำแย่และไม่อาจคาดเดาได้
บริษัท พีทีที โกลบอล เคมิคอล (PTTGC) เปิดเผยว่า ที่ประชุมคณะกรรมการบริษัทมีมติอนุมัติให้บริษัทเพิ่มทุนในบริษัท พีทีที ฟีนอล (PPCL) อีก 2,599,200,000 บาท สำหรับการลงทุนโครงการฟีนอล 2 ในวงเงินลงทุนรวมประมาณ 10,450 ล้านบาท โดยฟีนอล 2 จะมีกำลังการผลิตฟีนอล 2.5แสนตันต่อปี และอะซีโตน 1.55 แสนตันต่อปี ซึ่งจะใช้เบนซีนประมาณ 2.2 แสนตันต่อปี และโพรพิลีน ประมาณ 1.19 แสนตันต่อปี จากบริษัทเป็นวัตถุดิบหลัก